text: Sådan kommer du sikkert hjem fra sejlturen
  24 juli 2015 kl. 08.26
  Den dårlige sommer har givet regn og blæst, og det giver problemer på havet. Sådan kommer du sikkert hjem.
  Redningshelikopterne har haft travlt med at redde søens folk i land de seneste dage.
  Alene tirsdag måtte 8 mennesker reddes i land efter at være kommet i problemer ude på vandet.
  For at hjælpe de danske sejlere har Søsportens Sikkerhedsråd og TrygFonden lavet en liste over gode råd til sejlads i det hårde vejr.
  - Den første tanke, man bør gøre sig, er, om man overhovedet behøver at sejle, hvis det er hårdt vejr, siger Sten Emborg, sekretariatsleder i Søsportens Sikkerhedsråd i en pressemeddelelse.
  Sådan forbereder du sejlturen i hårdt vejr
  Hvis du skal ud at sejle i friskt vejr, har Søsportens Sikkerhedsråd og TrygFonden følgende råd: Planlæg sejladsen omhyggeligt ud fra vejrmeldinger, og vælg en sikker rute - gerne med mulighed for nødhavn, hvis betingelserne bliver værre. Overvej, om du har mandskab nok med tilstrækkelig erfaring i hårdtvejrssejlads. Få gerne en ekstra rutineret person ombord og undgå singlehand sejlads om nødvendigt. Tjek at båden er helt i orden, fx om du har brændstof nok, samt at motor, sejl og rig er i orden. Hvis du sejler i sejlbåd, så reb sejlene, mens du er i havn. Vælg gerne en fok som forsejl, eller rul ind på dit rullesejl. Sørg for, at grej og udstyr er stuvet godt af vejen og fastgjort, så det ikke rasler rundt under sejladsen. Tjek din forbindelse til land - er vhf'en i orden og opladet? Lav gerne en radioprøve med din vhf, så du ved, at den virker. Hav også en vandtæt mobil, der er helt opladet, og anskaf gerne en mobiloplader, der kan tilsluttes til bådens strøm. Træf aftaler med personer i land om meldinger på bestemte tidspunkter. Tjek dit personlige sikkerhedsudstyr. Tag godt sejlertøj og redningsvest på, og brug gerne livline, når du går på dækket. Tjek også, at badestigen er i orden, så du kan komme op på båden igen, hvis du falder i vandet. Sørg for at have varme drikke i termokander og smurte madpakker, som kan give energi til sejlads i friskt vejr.
  
  